**Skert starfshlutfall á móti hlutabótum frá Atvinnuleysistryggingasjóði**

Á Alþingi er nú unnið að löggjöf sem gerir ráð fyrir að fyrirtæki geti samið tímabundið við starfsfólk sitt um skert starfshlutfall en að starfsmenn fái á móti greiddar atvinnuleysisbætur. Frumvarp um þetta efni var lagt fram af félags- og barnamálaráðherra fyrir helgi og er það nú til frekari vinnslu í velferðarnefnd þingsins. [Alþýðusambandið hefur gagnrýnt efni frumvarpsins og gert tillögur um úrbætur sem komið hefur verið á framfæri við ráðherra og þingnefndina](https://www.althingi.is/altext/erindi/150/150-1586.pdf). Endanleg útfærsla liggur ekki fyrr en reiknað er með að frumvarpið með breytingum verði lagt fyrir á þingfundi á morgun, föstudag og afgreitt sem lög frá Alþingi.

Markmið okkar er að verja launafólk og fyrirtæki vegna tímabundinna áfalla þannig að einstaklingar verði fyrir sem minnstum skaða, bæði fjárhagslegum og félagslegum, og að fyrirtæki komist í gegnum tímabundinn samdrátt og komi sterk til baka þegar úr rætist. Mikilvægur þáttur þess er að fyrirtæki grípi ekki til uppsagna eða aðgerða sem ganga á rétt starfsmanna. Það gildir jafnt um íslenskt og erlent launafólk.

Alþýðusambandið á nú í samstarfi við Vinnumálastofnun við að undirbúa að lögin um hlutabætur komi til framkvæmda. Verið er að fara yfir verklag af hálfu Vinnumálastofnunar vegna umsókna um hlutabætur. Þá er unnið að því að útbúa fyrirmynd að samningi á milli fyrirtækis og starfsmanna um skert starfshlutfall og hlutabætur úr Atvinnuleysistryggingasjóði. Síðast en ekki síst er hafin vinna við upplýsingar og leiðbeiningar til starfsmanna um efni málsins, þ.m.t. algengar spurningar sem kunna að koma upp um framkvæmdina og réttindi starfsmanna og svör við þeim.

Ljóst er að ekki er hægt að ljúka þessari vinnu og koma upplýsingum á framfæri fyrr en endanleg útgáfa laganna um hlutabætur liggur fyrir. Um leið og málið er klárt munum við hins vegar senda út til aðildarfélaganna og setja á vef ASÍ allt það efni sem þá verður tilbúið.

**Alþýðusambandið leggur ríka áherslu á að launafólk gangi ekki frá neinum samningum við atvinnurekendur um skerðingu á starfshlutfalli fyrr lögin og efni þeirra liggur fyrir og styðjist þá við samningsform og leiðbeiningar sem ASÍ hefur gefið út.**